## Mazón ressalta l'activitat econòmica de les pimes per a mantindre la cohesió social

*** El president de la Generalitat ha garantit el suport del Consell als sectors industrials de la Comunitat Valenciana
* El president ha assistit al lliurament de premis Empresa de l'Any, organitzada per *El Periódico Mediterráneo***

El president de la Generalitat, Carlos Mazón, ha destacat l'activitat econòmica i l'esforç de les pimes per a mantindre “d'una manera sostenible i que perdure en el temps” la cohesió social. Així ho ha manifestat durant el lliurament de premis Empresa de l'Any, organitzada per *El Periódico Mediterráneo*.

En este sentit, ha garantit el suport del Consell als sectors industrials perquè és “molt conscient” del treball que suposa alçar la persiana per a generar activitat econòmica i que és l'“únic secret per a crear cohesió social i ajudar els qui més ho necessiten i més estan fent este esforç de superació”.

Mazón ha insistit en el suport del Consell a l'activitat econòmica de les pimes i ha fet una referència expressa al sector ceràmic de Castelló, del qual ha assenyalat la importància de “sostindre i ajudar” per a mantindre la seua activitat empresarial.

El president s'ha referit també a l'aprovació recent de l'avantprojecte de llei per a eliminar l'Impost de Successions i Donacions a la Comunitat Valenciana, una mesura que s'ha adoptat no sols “per a honrar els nostres pares”, sinó per a fer “més factible i sense cost fiscal doble el relleu generacional en l'empresa familiar”.

Així mateix, Mazón ha anunciat que s'inicia una etapa de reformes fiscals que seran progressives al llarg dels pròxims anys, i que van encaminades a ajudar els qui més ho necessiten, però també l'activitat econòmica de les pimes de la província de Castelló i de la resta de la Comunitat Valenciana, perquè tots junts puguem superar “una etapa de pressió fiscal inassumible i canviar a una etapa que garantisca la cohesió i la solidaritat dins de la nostra comunitat”.

Fecha: 14/09/2023